Oud-premier spandeer R1.2 miljoen aan vlugteArgieffoto Zweli Mkhize, voormalige premier van KwaZulu-Natal het tussen 2010 en 2013 sowat R1.2 miljoen spandeer deur van 45 gehuurde vliegtuie en helikopters gebruik te maak, het The Star Donderdag berig. Senzo Mchunu, huidige premier en Nhlanhla Ngidi, direkteur-generaal van die provinsie, het glo dié inligting bekend gemaak ná vrae deur die Demokratiese Alliansie by die provinsiale wetgewer. Die koerant het berig dat meeste van die reise binne die provinsie onderneem is. Sommige van die vlugte was om troues en begrafnisse by te woon en het tussen R22 000 en R58 000 gekos. Die kantoor van die premier het gesê dit is nie “ongewoon” om van privaatvliegtuie gebruik te maak nie. “Privaatvliegtuie word gebruik om verafgeleë gebiede te bereik,” het Ndabezinhle Sibiya, woordvoerder, gesê. “Daar is geen handelsvlugte na dié gebiede in KwaZulu-Natal nie. Premiers het die afgelope paar jaar van privaatvliegtuie gebruik gemaak om hul pligte uit te voer.” Volgens Sibiya is dit nie ŉ misbruik van belastinggeld nie, aangesien Mkhize in sy amp as premier na die troues en begrafnisse uitgenooi is. -SAPA